Vnseren fruntlichenn groth vund alle gudt thouorenn. Erssame vorsichtighe herenn, gude frunde. Vor vnns js erschenenn deh boschedene Simon Vorman, kopgeselle duthscher hensze, entdeckende woh dath jwer ersamheit em ethliche syne gudere bynnen erer stadt Abow angeholdenn vnnd bokummeren hebben laten orzake haluen he in vortyden mith eynen genometh Hans Jleth geselschopp gehat, deh villichte iegen jwe ersamheit efte ere vorwante wes vorbraken sall hebben, vormenende bomelthe Hans Jleth an genanten Simon Vormans guderenn durch jwe ersamheit arrestereth nach parth vnnd deel mede hebbe deh wiele auers bemelthe Simon van dem suluestenn Hans Jleth erer geselschap och sust alles handeles haluen vor hen genczlickenn geschedenn jn wisse vnnd mathe. Woh jwe ersamheit vth erer samptlicken vordracht der copie auscultereth wie hyr jnne vorslaten schickenn klarlich heft tho besichtenn, so kamenn zodane gudere Simon Vorman alleyne tho, dar bomelthe Hans Jleth heller efte penningk nicht ane heft; wor vmbe is vunsze frunthlicke bede jwe ersamheit densuluesten Simon zadane sine propperen gudere wiil volgen laten vnnd ene der haluen nicht anders dan mith dem besten vordenckenn, welckenn vordracht breeff he vor vnns botugeth vnd wargemaketh heft, woh jwe ersamheit vth vnnsze vorsegeldenn tuchnisse klarlich heft tho bosichten, nicht twiuelende jwe ersamheit em dyszer vnnszer fruntlickenn vorschrift fruchtesrechtich werth laten geneten, dath vorschulden wir jegen jwe ersamheit jn gelikenn edder groterenn alle tydt gerne wedder vmbe, deh wie hir mith Gade allweldich langhe gesunth bouelen. Geschreuen tho Reuell mandages nah trinitatis anno etc. xx.